  Виталий Пронин Удмурт кун университетлэн библиотекаяз «Удмурт книга 2000-тӥ-2018-тӥ аръёсы» адӟытон радъямын. Со 5 люкетлэсь: «Удмурт проза», «Удмурт поэзия», «Нылкышно поэзия», «Нылпи литература», «Выльдыса поттэм книгаос». Тодосчи Т. Зайцева но гожъяськись Л. Малых - одӥг ӝӧк сьӧрын.Татчы люкам книгаос пумысен кенешонэ ӧтемын вал тодосчиос Т. Зайцева, В. Шибанов, нылпи писатель, журналист Л. Малых, кылбурчи Ю. Разина.Туала удмурт литература узыр выль нимъёсын - кылбурчиосын но верос, миниатюра пӧрмытӥсьёсын. Кылсярысь, Богдан Анфиногенов («Айшет будущего», 2014) но Онсим Ванька («Гужемлэн чеберез», 2006; «Ортчем даурысь», 2009), А. Шкляев («Абдрам Абдрамов но мукетъёсыз», 2015) но П. Захаров («Карас», 2010) - ваньмыз со туала (современной) яке туннэ кылдытӥськись (текущей) литература?- Англи кылын 2 валатон вань: contemporary (али) но modern (туала). Литератураысьтымы 2000-тӥ аръёс бере потэм вань произведениосты туала шуыны ум быгатэ ук. Висъяны дышетсконо, - шуэ В. Шибанов.Кыӵе пуштросъем луоз со «туала» верос, кыӵе кылын гожтӥськоз? Вераськон сямен трос юанъёс кылдӥзы.Виктор Леонидович вераны тыршиз, потэм книгаос пӧлын кылбур бичетъёс тросгес ке но, тематикая, туала улонэз возьматонъя яркытгес луэ проза: Е. Миннигараева («Мумы», 2008; «Сьӧд сюлык», 2016), С. Матвеев («Чорыглэсь лушкам кылбуранъёс», 2005; «Эмезь гурезь», 2015), У. Бадретдинов («Ӵушъял вордӥське веньёстэк», 2007; «Астэ утчан сюрес», 2017), Дарали Лели («Гур сьӧрысь суредъёс», 2009). Соос туж пӧртэмесь, возьмато туала улонмылэсь шӧмзэ. Проза воштӥське. Нуналысь нуналэ кужмоя сетевой литература.- Дарали Лелилэн тунсыко веросъёсыз потало «ВКонтакте» вотэс бамын, - шуэ Ю. Разина. - Толон гинэ вотэсэ «Флоу» вероссэ пуктӥз, нош туннэ солэн 100-лэсь уно лыдӟисез ни.- Нош ми возьмалом книгаен потэмзэ яке газетысь лыдӟом, - пумит вазе В. Шибанов.Озьы тӥни 2 пӧртэм «туала» лыдӟисьёс ваче вуизы, со огвакытэ тумошо но кылӥське, малпаськытэ но.- Асьмелы кулэ визьмо лыдӟись но визьмо гожъясь… - йылпумъян лэсьтэ Т. Зайцева.Адӟытонын тужгес ичи возьматэмын драматургия, озьыен со литературамылэн ляб интыез. Пӧртэм малпанъёс верамын вал нылпи литература пумысен но. Нылпи литературалы висъям ӝажыос тужгес но яркыт, ворпо адско, доразы кыско. Тодосчиос сюлмасько, суредъёсын, чибориё буёлэн тырмытэм книгаос синпӧетлы медаз пӧрме шуыса, пуштроссыя но соос кужмо но сюлме пырымон мед луысалзы. Сыӵе выль книгаосын шумпотто Р. Николаева, В. Ившин, Л. Малых.- Удмурт сатира но юмор ӧжыт луизы. Адӟытонын А. Шкляевлэн но В. Михайловлэн сяна книгаос ӧвӧл, - вера В. Шибанов.- Литературамы юморлэсь палэнтӥське, - ватса Л. Малых, - но золгес но золгес луэ огшоры гурт калыклэн куараез, гурт адями ачиз кылдытэ серемес веросъёс, юморескаос. Трос маскара верамъёс «Удмурт дунне» газетлэн «Шӧкыч» бамаз печатласько, кылем арын «Шӧкыч» книга но поттэмын.Лыдӟись вань бере, книгаос потозы. Но мед луоз на вылэм соосты рос-прос эскерись но. Та быдӟа ваньбурлэсь ӟечлыксэ валаны, валэктыны кулэ. Угось огшоры лыдӟисьлы но тунсыко луэ критиклэн эскеремез.Дасям книгаосмы лыдӟисьёссэс возьмало!Марина ПахомоваТуспуктэм: УдГУ библиотека Теги: удмуртлитература  